*Projekts*

**Ministru kabineta noteikumi Nr.\_\_\_\_**   
  
Rīgā 2015.gada \_\_.\_\_\_\_\_ (prot. Nr.\_\_ \_\_.§)

**Kārtība, kādā tiek paredzētas valsts saistības par akciju sabiedrības “Attīstības finanšu institūcija Altum” izsniegtajām garantijām un kādā veic valsts saistību uzraudzību**

*Izdoti saskaņā ar Attīstības finanšu institūcijas likuma* [*17*](http://m.likumi.lv/ta/id/87480-lauksaimniecibas-un-lauku-attistibas-likums#p5)*.panta otro daļu un Lauksaimniecības un lauku attīstības likuma 5.panta 10. daļu*

**I. Vispārīgie jautājumi**

1. Noteikumi nosaka kārtību, kādā, izstrādājot likumprojektu par valsts budžetu kārtējam gadam, paredz valsts saistību apmēru par akciju sabiedrības “Attīstības finanšu institūcija Altum” (turpmāk – Finanšu institūcija) izsniegtajām garantijām, to piešķiršanas kritērijus un valsts saistību uzraudzību.

2. Šo noteikumu izpratnē valsts saistības ir likumā par valsts budžetu kārtējam gadam plānotais valsts maksimālais saistību nodrošinājums kreditoriem par izsniegtajām garantijām.

**II. Valsts saistību apmēra noteikšanas un piešķiršanas kritēriji, valsts saistību plānošana kārtējā gada valsts budžetā**

3. Finanšu institūcija katru gadu līdz 1.jūlijam iesniedz Finanšu ministrijai:

3.1. ar par garantiju programmu izstrādi atbildīgo ministriju saskaņotu pieprasījumu par nepieciešamo valsts saistību apmēru;

3.2. Finanšu institūcijas pēdējā kalendārā ceturkšņa bilanci un peļņas zaudējumu aprēķinu;

3.3. zvērināta revidenta pārbaudītu Finanšu institūcijas iepriekšējā gada pārskatu;

3.4. šo noteikumu pielikuma 1.2. apakšpunktā un 2.punktā noteikto informāciju par Finanšu institūcijas garantiju portfeli;

3.5. novērtējumu par sagaidāmo zaudējumu apjomu tās izsniegtajām garantijām un informāciju par Finanšu institūcijas rīcībā esošajiem finanšu līdzekļiem sagaidāmo zaudējumu segšanai;

3.6. novērtējumu par izmaiņām tautsaimniecībā, kas var negatīvi ietekmēt Finanšu institūcijas garantiju atbalsta saņēmējus, kuriem garantiju programmu ietvaros sniegts atbalsts.

4. Par garantiju programmas izstrādi atbildīgā ministrija katru gadu līdz 1.jūlijam iesniedz Finanšu ministrijai izvērtējumu par tās realizētās nozares politikas ietekmi uz garantiju programmas īstenošanu.

5. Finanšu ministrija izvērtē šo noteikumu 3.2., 3.3., 3.4.,3.5., 3.6. un 4.punktā minētos dokumentus, un likumprojektā par valsts budžetu kārtējam gadam paredz valsts saistības par Finanšu institūcijas izsniegtajām garantijām, ņemot vērā apstiprināto un kārtējā gadā plānoto garantiju programmu riska segumu.

6. Finanšu ministrija, izstrādājot valsts budžeta pieprasījumu kārtējam gadam, iekļauj šo noteikumu 5.punktā minēto garantiju valsts saistību apjomu pilnā apmērā un sniedz kārtējam budžeta gadam sekojošo turpmāko divu gadu garantiju seguma pieprasījuma prognozi.

7. Finanšu institūcijas garantijas, kas izsniegtas likumā par valsts budžetu kārtējam gadam paredzētā valsts saistību apmēra ietvaros, ir garantijas, kuras sniegusi publiskā sektora struktūra, prasījumus pret kuru pielīdzina prasījumiem pret centrālo valdību saskaņā ar Eiropas Parlamenta un Padomes 2013.gada 26.jūnija regulas (ES) Nr. 575/2013 par prudenciālajām darbībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 214.panta otrās daļas c) apakšpunktu.

8. Valsts saistības par Finanšu institūcijas izsniegtajām garantijām iestājas, ja normatīvajos aktos noteiktajā kārtībā konstatē, ka Finanšu institūcijas rīcībā nav pietiekamu līdzekļu, lai noteiktajā apmērā izmaksātu kompensācijas kreditoriem.

**III. Valsts saistību uzraudzība par Finanšu institūcijas sniegtajām garantijām**

9. Finanšu ministrija sadarbībā ar par garantiju programmas izstrādi atbildīgo ministriju nodrošina valsts saistību uzraudzību.

10. Finanšu institūcija sniedz Finanšu ministrijai un par garantiju programmas izstrādi atbildīgai ministrijai šo noteikumu pielikumā norādīto informāciju šo noteikumu pielikumā norādītajos termiņos.

11. Finanšu ministrija ir tiesīga pieprasīt no Finanšu institūcijas un par garantiju programmas izstrādi atbildīgās ministrijas papildu informāciju, kas ir nepieciešama valsts saistību uzraudzības nodrošināšanai.

12. Finanšu institūcija nodrošina sagaidāmo zaudējumu novērtēšanu un finanšu līdzekļu piesaistīšanu sagaidāmo zaudējumu segšanai par izsniegtajām garantijām, uzkrājumu veidošanu saskaņā ar Finanšu institūcijas uzkrājumu veidošanas metodiku un ar izsniegtajām garantijām saistīto risku vadību atbilstoši Finanšu institūcijas risku pārvaldības politikai.

13. Ja, saskaņā ar Finanšu institūcijas vērtējumu, ir iestājušies apstākļi, kuru rezultātā Finanšu institūcija nespēs pildīt savas saistības par izsniegtajām garantijām, Finanšu institūcija sniedz informāciju par garantiju programmas izstrādi atbildīgajai ministrijai un Finanšu ministrijai par plānotajām darbībām, lai Finanšu institūcija turpinātu pildīt Finanšu institūcijas saistības par izsniegtajām garantijām.

14. Finanšu institūcija pārtrauc garantiju izsniegšanu ar valsts saistību statusu, ja to apjoms pārsniedz likumā par valsts budžetu kārtējam gadam paredzēto valsts saistību apjomu garantiju izsniegšanai.

15. Pamatojoties uz Finanšu institūcijas un par garantiju programmas izstrādi atbildīgās ministrijas sniegto informāciju, Finanšu ministrija ir tiesīga pieņemt lēmumu par garantiju izsniegšanas apturēšanu, ja Finanšu institūcijai nav nodrošināts pietiekams garantiju programmu riska segums.

**IV.Noslēguma jautājums**

1. Ar šo noteikumu spēkā stāšanos zaudē spēku 2009.gada 7.jūlija Ministru kabineta noteikumi Nr. 747 “Kārtība, kādā, izstrādājot likumprojektu par valsts budžetu kārtējam gadam, tiek paredzētas valsts saistības par garantijām, kas sniegtas atbilstoši lauksaimniecības un lauku attīstības kredītu garantēšanas programmām, kā arī izsniegto garantiju uzraudzības kārtība”.

Ministru prezidente L.Straujuma

Finanšu ministrs J.Reirs

Vizē: Valsts sekretāre B.Bāne

25.09.2015. 15.13

910

Buse, 67095535

Dina.Buse@fm.gov.lv

Pielikums

Ministru kabineta

2015.gada \_\_.\_\_\_\_\_\_ noteikumiem Nr. \_\_

**Finanšu institūcijas sniedzamā informācija valsts saistību uzraudzībai**

1. Četrdesmit piecu dienu laikā pēc kārtējā gada kalendārā ceturkšņa beigām sniedzamā informācija:
   1. Finanšu institūcijas neauditēts finanšu pārskats:
      1. Bilance, uzrādot aktīvus pamatlīdzekļos un apgrozāmos līdzekļos, pasīvus pašu kapitālā, ilgtermiņa un īstermiņa kreditoros, tajā skaitā arī īstermiņa un ilgtermiņa nākamo periodu ieņēmumus;
      2. Peļņas vai zaudējumu aprēķins, uzrādot neto apgrozījumu un neto peļņu;
      3. Naudas plūsmas pārskats;
   2. Informācija par spēkā esošajām garantijām:
      1. Garantijas saņēmējs;
      2. Garantijas sākotnējā summa, tajā skaitā palielinājums;
      3. Garantijas atlikuma summa;
      4. Finanšu pakalpojuma (kredīta), kuram ir sniegta garantija, sākotnējā summa;
      5. Finanšu pakalpojuma (kredīta), kuram ir sniegta garantija, atlikusī summa;
      6. Uzkrājumu apmērs;
      7. Izmaksātā garantijas kompensācijas summa;
      8. Izmaksātā garantijas kompensācijas atmaksātā summa;
      9. Garantijas klasificēšanas novērtējums atbilstoši Finanšu institūcijas metodikai.
2. Desmit dienu laikā pēc kārtējā gada kalendārā mēneša beigām sniedzamā informācija konsolidētā veidā:
   1. Spēkā esošo garantiju skaits un garantiju aktuālā atlikusī summa;
   2. Izmaksāto garantijas kompensāciju atmaksātā summa;
   3. Finanšu pakalpojuma (kredīta), kuram ir sniegta garantija, sākotnējā summa un atlikuma summa;
   4. Izmaksāto garantijas kompensāciju skaits un summa;
   5. Garantiju, kuras segtas ar valsts saistībām, uzkrājumu apmērs.

Finanšu ministrs J.Reirs

Vizē: Valsts sekretāre B.Bāne

25.09.2015. 8:30

910

Buse, 67095535

Dina.Buse@fm.gov.lv